Ir-Regolament tal-Kummissjoni (KE) Nru 2076/2002
tal-20 ta’ Novembru 2002
li jestendi it-terminu msemmi f’ l-Artikolu 8(2) tad-Direttiva tal-Kunsill 91/414/KEE u dwar in-nuqqas ta’ inklużjoni ta’ xi sustanzi attivi f’L-Anness I ta’ dik id-Direttiva u l-irtirar ta’ awtorizzazjonijiet għall-prodotti għall-ħarsien tal-pjanti li fihom dawn is-sustanzi
(Test b’ rilevanza ghaż-ŻEE)
IL-KUMMISSJONI TAL-KOMUNITAJIET EWROPEJ,
Filwaqt li kkunsidrat it-Trattat li jistabbilixxi l-Komunità Ewropea,
Filwaqt li kkunsidrat id-Direttiva tal-Kunsill 91/414/KEE tal-15 ta’ Lulju 1991 dwar it-tqeghid ta’ prodotti ghall-harsien tal-pjanti fis-suq [1], kif l-ahhar emendata bid-Direttiva tal-Kummissjoni 2002/81/KE [2], u partikolarment l-Artikolu 8(2) ta’ l-istess,
Filwaqt li kkunsidrat ir-Regolament tal-Kummissjoni (KE) Nru 451/2000 tat-28 ta’ Frar 2000 li jistipula r-regoli dettaljati ghall-implimentazzjoni tat-tieni u t-tielet stadji tal-programm ta’ ħidma msemmi fl-Artikolu 8(2) tad-Direttiva 91/414/KEE [3], kif l-aħħar emendata bir-Regolament (KE) Nru 1490/2002 [4], u partikolarment l-Artikolu 6(7) u l-Artikolu 11(2) ta’ l-istess,
Billi:
(1) l-Artikolu 8(2) tad-Direttiva 91/414/KEE jipprovdi li Stat Membru jista’, matul terminu ta’ 12-il sena wara n-notifika ta’ dik id-Direttiva, jawtorizza t-tqegħid fuq is-suq ta’ prodotti għall-ħarsien tal-pjanti li fihom sustanzi attivi mhux elenkati f’L-Anness I li huma diġa’ fis-suq sena wara d-data tan-notifika, ħlief fejn ittieħdet deċiżjoni beix sustanza ma tiġix inkluża f’L-Anness I.
(2) Ir-Regolament tal-Kummissjoni (KEE) Nru 3600/92 [5], kif l-aħħar emendat bir-Regolament (KE) Nru 2266/2000 [6], ir-Regolament (KE) Nru 451/2000 u r-Regolament (KE) Nru 1490/2002 jistipulaw ir-regoli dettaljati għall-implimentazzjoni ta’ l-ewwel, it-tieni u t-tielet stadji tal-programm ta’ ħidma msemmi fl-Artikolu 8(2) tad-Direttiva 91/414/KEE. Il-programm huwa kontinwu u ma għadx kien possibbli li jiġi komplet il-proċess tat-teħid tad-deciżjoni dwar numru ta’ sustanzi attivi. Il-proċedura tan-notifika għas-sustanzi attivi koperti mir-Regolament (KE) Nru 1112/2002 [7] għadha ma ġietx finalizzata lanqas u għalhekk għal xi ftit minn dawn is-sustanzi attivi dan it-terminu jeħtieġ li jiġi estiż ukoll.
(3) Il-Kummissjoni preżentat ir-rapport tal-progress tagħha fis-26 ta’ Lulju 2001 [8]. Ikkonkludiet li l-progress ma kienx tajjeb daqs kemm ġie antiċipat oriġinarjament u għalhekk it-terminu għandu jiġi estiż għal dawk is-sustanzi li għadhom qed jiġu riviżitati jew li għalihom l-industrija notifikat impenn li tipprepara ulterjorment ir-rapporti meħtieġa fit-termini ta’ żmien.
(4) Għas-sustanzi attivi koperti mill-ewwel stadju, il-Kummissjoni għandha taċċerta illi jittieħdu kemm jista’ jkun deċiżjonijiet qabel Lulju 2003, iżda tirrikonoxxi li għal numru ta’ sustanzi attivi ma tistax tittieħed deċiżjoni qabel l-2005. Huwa meħtieġ żmien addizzjonali biex tiġi stmata aktar l-informazzjoni meħtieġa mill-Kummissjoni qabel ma jista’ jiġi deċiż jekk dawn is-sustanzi attivi jissoddisfawx ir-rekwiżiti ta’ sigurtà tad-Direttiva 91/414/KEE u l-Kummissjoni għandha tiżgura li l-estensjoni tat-terminu tkun qasir kemm jista’ jkun.
(5) Is-sustanzi attivi li għalihom ma ġiex avżat impenn li jiġi preparat ulterjorment ir-rappport ulterjorment m’ għandhomx jiġu inklużi f’L-Anness I tad-Direttiva 91/414/KEE u l-Istati Membri għandhom jirtiraw l-awtorizzazjonijiet kollha għall-prodotti għall-ħarsien tal-pjanti li fihom dawn is-sustanzi attivi.
(6) Għal użi li għalihom ġiet provduta evidenza teknika ulterjuri li turi ħtieġa essenzjali għall-użu ulterjuri tas-sustanza attiva u n-nuqqas ta’ alternattiva effiċjenti, għandhom jiġu provduti miżuri temporanji biex jippermettu l-iżvilupp ta’ alternattivi. Għal numru ta’ użi tali informazzjoni ġiet ippreżentata u evalwata mill-Kummissjoni bl-esperti ta’ l-Istati Membri. Id-derogi għandhom jingħataw biss f’ każijiet li jidhru ġġustifikati u li ma jikkreawx inkwiet, u għandhom jiġu ristretti għall-kontroll ta’ organiżmi ta’ ħsara, li għalihom ma teżisti l-ebda alternattiva effiċjenti.
(7) Il-miżuri maħsuba f’ dan ir-Regolament huma skond l-opinjoni tal-Kumitat Permanenti dwar il-Katina ta’ l-Ikel u s-Saħħa ta’ l-Annimali,
ADDOTTAT DAN IR-REGOLAMENT:
Artikolu 1
It-terminu ta’ 12-il sena msemmi fl-Artikolu 8(2) tad-Direttiva 91/414/KEE huwa estiż sal-31 ta’ Diċembru 2005 għas-sustanzi attivi li huma stmati skond il-qafas tar-Regolamenti (KEE) Nru 3600/92 u t-tieni stadju taħt ir-Regolament (KE) Nru 451/2000, u sal-31 ta’ Diċembru 2008 għas-sustanzi attivi li huma stmati skond il-qafas tar-Regolament (KE) Nru 1490/2002, sakemm ma tkunx ittieħdet deċiżjoni qabel dik id-data li tiġi inkluża jew ma tiġix inkluża s-sustanza attiva f’L-Anness I tad-Direttiva 91/414/KEE. Matul dawn it-termini l-Istati Membri jistgħu ikomplu jawtoriżżaw jew jerġgħu jawtorizzaw it-tqeghid fuq is-suq ta’ prodotti għall-ħarsien tal-pjanti li fihom is-sustanzi attivi msemmija fuq skond id-dispożizzjonijiet ta’ l-Artikolu 8(2) tad-Direttiva 91/414/KEE.
Artikolu 2
1. Is-sustanzi attivi elenkati f’L-Anness I ta’ dan ir-Regolament mhumiex inklużi bħala sustanzi attivi f’L-Anness I tad-Direttiva 91/414/KEE.
2. L-Istati Membri għandhom jaċċertaw illi l-awtorizzazzjonijiet għal prodotti għall-ħarsien tal-pjanti li fihom is-sustanzi attivi msemmija f’L-Anness I ta’ dan ir-Regolament jiġu rtirati sal-25 ta’ Lulju 2003 ħlief kif provdut fil-paragrafu 3.
3. Rigward sustanza speċifikata fil-Kolonna A ta’ l-Anness II, kull Stat Membru msemmi fil-Kolonna B ta’ dak l-Anness rigward is-sustanza jista’ jżomm fis-seħħ awtorizzazjonijiet għall-prodotti għall-ħarsien tal-pjanti li fihom dik is-sustanza għall-użi elenkata fil-Kolonna Ċ sat-30 ta’ Ġunju 2007 sakemm huwa:
(a) jaċċerta li l-użu kontinwat jiġi aċċettat biss sa fejn m’ għandux effett dannuż fuq is-saħħa tal-bnedmin jew l-annimali u l-ebda influwenza fuq l-ambjent li mhix aċċettabbli.
(b) jaċċerta li tali għal prodotti għall-ħarsien tal-pjanti li jibqgħu fis-suq wara l-31 ta’ Diċembru 2003 jiġu tabellati mill-ġdid sabiex jilħqu l-kundizzjonijiet ġodda ta’ użu ristrett;
(ċ) jimponi l-miżuri kollha li jimmitigaw ir-riskju biex jitnaqqas kull riskju possibbli;
(d) jaċċerta li qegħdin jitfittxu b’ mod serju alternattivi għal tali użi
L-Istat Membru konċernat għandu javża lill-Kummissjoni mhux aktar tard mill-31 ta’ Diċembru 2004 dwar l-applikazzjoni ta’ dan il-paragrafu u partikolarment dwar l-azzjoni meħuda rigward il-punti (a) sa (d).
Artikolu 3
Kull terminu ulterjuri moghti mill-Istati Membri skond l-Artikolu 4(6) tad-Direttiva 91/414/KEE għandu jkun qasir kemm jista’ jkun u:
(a) għall-użi li għalihom l-awtorizzazzjoni għandha tiġi rtirata sal-25 ta’ Lulju 2003, għandu jiskadi mhux aktar tard mill-31 ta’ Dicembru 2003, ħlief ghan-numru limitat ta’ użi essenzjali msemmi f’L-Anness II, li għalihom l-awtorizzazzjoni tista’ tinżamm fl-iStati Membri speċifikati skond id-dispożizzjonijiet ta’ l-Artikolu 2(3);
(b) għall-użi li għalihom l-awtorizzazzjoni għandha tiġi rtirata sat-30 ta’ Ġunju 2007, għandu jiskadi mhux aktar tard mill-31 ta’ Diċembru 2007.
Artikolu 4
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu fil-Ġurnal Ufficjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, fl-20 ta’ Novembru 2002.